La capitolul bizoni, România stă pe primul loc în Europa: cea mai mare fermă de bizoni de pe continent este inaugurată vineri, într-o comună situată la 44 de kilometri de municipiul Cluj-Napoca. Investiţia din localitatea Recea Cristur se ridică la 1,5 milioane de euro, iar cei 300 de bizoni americani vor avea la dispoziţie un teren de aproape 500 de hectare.

Este o afacere foarte profitabilă, pentru că un kilogram de carne de bizon se vinde pe piață cu nu mai puțin de 100 de euro. Mai mult, în restaurantele de lux cu specialități de vită, o friptură de bizon preparată ca la carte costă între 100 şi 150 de lei.

Inaugurarea fermei a stârnit însă nemulţumirea localnicilor din Recea Cristur. Oamenii nu sunt de acord cu modalitatea în care a fost efectuată concesionarea terenului pe care îl foloseau la păşunatul animalelor proprii şi susţin că nu au cunoştinţă de vreo licitaţie în acest caz.

Reprezentanţii primăriei spun însă că întreaga afacere s-a făcut conform legii.